
ELŐTERJESZTÉS
Sajószöged Községi Önkormányzat Képviselő-testületének 
2019. január 17.-i ülésére
az Önkormányzat 2019. évi költségvetés-tervezetéhez



Tisztelt Képviselő-testület!


Az Országgyűlés elfogadta Magyarország 2019. évi központi költségvetéséről szóló 2018. évi L. törvényt (továbbiakban: Kvtv). A törvény alapján megterveztük a Sajószöged Községi Önkormányzat és intézményei feladataihoz igénybe vehető központi forrásokat. A költségvetés-tervezet készítése során alkalmaztuk a központi jogszabályokban és a helyi önkormányzati rendeletekben meghatározott előírásokat.

Gazdálkodásunk pénzügyi kereteit továbbra is döntően a feladat finanszírozási rendszer és a saját bevételeink meghatározó eleme, a helyi adóbevételek nagysága határozzák meg. 

2019. évben az önkormányzatok finanszírozása alapjaiban nem tér el az előző években alkalmazott feladatellátáshoz igazodó, feladatalapú támogatási rendszertől, mely négy fő területre összpontosít: az általános működtetés, köznevelési (óvodához kapcsolódó), a szociális és gyermekjóléti, valamint a kulturális feladatok támogatása. 

Az önkormányzati feladatok ellátásához a központi költségvetés 2019. évben is általános működési támogatásként járul hozzá, melynek keretében az önkormányzati hivatal fenntartásához és a településüzemeltetés költségeihez jár támogatás.

A köznevelési ágazatban az önkormányzat fő feladata az óvodai ellátás. A jogszabályi előírásokhoz alkalmazkodva a költségvetés bértámogatást biztosít az óvodapedagógusok illetményéhez, igazodva az Országgyűlés által elfogadott, és bevezetésre került pedagógusi életpálya előmeneteli rendszer többletköltségeihez. Figyelembe veszi továbbá a köznevelési törvény óvodai nevelésszervezési paramétereit (csoport átlaglétszám, foglalkozási időkeret, gyerekekkel töltendő kötött idő stb.), valamint a kereseteket meghatározó törvények kötelezően elismerendő elemeit. Emellett 2019. évben is kötött felhasználású támogatás illeti meg az óvodát fenntartó önkormányzatokat az óvodai nevelést biztosító eszközök és felszerelések beszerzéséhez, a feladatellátásra szolgáló épület folyamatos működtetéséhez. 

Továbbra is önkormányzati feladat a gyermekétkeztetés, amelyhez kötött felhasználású támogatást kapnak a gyermekétkeztetés egyes kiadásaihoz a települési önkormányzatok. 
Fontosnak tartjuk továbbá a szociálisan hátrányos helyzetűek támogatását, szociális segítését, a helyi támogatási formák megőrzését és az erre fordítható kiadások szintjének megtartását. 
A települési önkormányzatok kulturális feladatainak támogatása – ezen belül a nyilvános könyvtári ellátáshoz és közművelődési feladatok ellátásához – a központi költségvetés a 2019. évben is önálló előirányzaton biztosít támogatást. 

Az önkormányzatokat megillető egyes költségvetési támogatásokat csökkenti az ún. „beszámítás”, a 2017.évi iparűzési adóalap és a település egy lakosra jutó adóerő képessége alapján. Az egy lakosra jutó adóerő képességünk 32.595 Ft-ra emelkedett, ezáltal a „beszámítás” összege is több lesz: 23.310.488 Ft. 

 A helyi adókból származó bevétel változatlanul az önkormányzatok saját bevétele marad, és helyben járul hozzá a közszolgáltatások biztosításához.
A gépjárműadó megosztás szabályaiban sem lesz változás, a belföldi gépjárművek után a települési önkormányzat által beszedett adó 40 %-a marad helyben és továbbra is 60 %-a kerül központosításra. 

Az Önkormányzat gazdálkodása és feladatainak rangsorolása szempontjából 2019-ben is nagyon fontos az intézményrendszer és a községüzemeltetés színvonalas működésének biztosítása és az elért színvonal ésszerű takarékossági szempontok figyelembevételével történő megőrzése, valamint a már elnyert pályázatok megvalósítása.
Az Önkormányzat fejlesztési céljainak, feladatainak meghatározását, az erre irányuló döntések meghozatalát alapvetően a fejlesztési források nagysága és rendelkezésre állása határozza meg. A 2019. évi bevételeink konkrét ismeretében az önkormányzat és az intézmények működéséhez szükséges források biztosítása után tudjuk meghatározni a további fejlesztésre fordítható összegeket, amelyhez lényeges célkitűzés a pályázati lehetőségek figyelemmel kisérése, és a lehetőségek maximális kihasználásával minél nagyobb összegű fejlesztési támogatás elnyerése. 

A költségvetési előirányzatok tervezésekor a kötelező önkormányzati feladatok prioritását biztosítani kell. Önként vállalt feladat a költségvetésben akkor tervezhető, ha annak pénzügyi fedezete az önkormányzat saját bevételéből megteremthető. Az önként vállalt feladat kiadásainak finanszírozása a kötelező önkormányzati feladat ellátását nem veszélyeztetheti. 

Az Önkormányzatnál, a Polgármesteri Hivatalnál és az ÁMK-nál 2019. évben lényegesebb személyi változást nem tervezünk. 
Minden intézménynél, illetve gazdálkodó szervezetnél törekedni kell a takarékos gazdálkodásra.




A 2019. évi bevételek összes tervezett előirányzata 740.009.437 Ft, melyből a finanszírozási műveletek tervezett előirányzata 279.575.314 Ft-ot tesz ki.



Az Önkormányzat, a Polgármesteri Hivatal és az Általános Művelődési Központ bevételeinek részletezését a Költségvetés-tervezet intézményenkénti bontásban tartalmazza, melyet a következőkkel egészítek ki:

1. Az állami támogatásoknál a települési önkormányzatot a Kvtv. 2. melléklete alapján a következő jogcímeken illeti meg támogatás: 

· I.1.a) Önkormányzati hivatal működésének támogatása az elismert hivatali létszám alapján, 
· II. A települési önkormányzatok köznevelési feladatainak támogatása
· III.2. A települési önkormányzatok szociális feladatainak egyéb támogatása
· III.3. Egyes szociális és gyermekjóléti feladatok támogatása
· III.5. Gyermekétkeztetés támogatása
· IV.1.d) Települési önkormányzatok nyilvános könyvtári és a közművelődési feladatainak támogatása

2. Egyéb működési célú támogatások bevételei államháztartáson belülről sor tartalmazza a védőnői szolgálat finanszírozására a Nemzeti Egészségbiztosítás Alaptól kapott összeget és a közfoglalkoztatottak után járó munkabér támogatást.

3. A Gépjárműadó és a helyi adóbevételek tervezésénél az előző évi teljesítési adatokat vettük figyelembe. Tervezésnél az óvatosság elvét helyeztük előtérbe.

4. Saját bevételeknél a térítési díjak a gyermekek védelméről és a gyámügyi igazgatásról szóló 1997. évi XXXI. törvény 147.§ (1) bekezdése alapján lettek meghatározva. A lakbérbevételek és a közterület használati díjak a fennálló szerződések alapján kerültek tervezésre.

5. Felhalmozási bevételeknél az iskola korszerűsítésére elnyert, le nem utalt pályázati összeget és az első lakáshoz jutók támogatásának visszatérítéseit terveztük.

6. A finanszírozási bevételek forrását az előző évi maradvány igénybevétele (222.596.588 Ft), valamint a forgatási célú belföldi értékpapírok beváltása (56.544.613 Ft) biztosítja. A forgatási célú értékpapírjaink 2018. évi záró állománya 70.471.986 Ft.

A megjelenő pályázati lehetőségeket folyamatosan vizsgáljuk, mert rendkívül fontos az önkormányzat költségvetésének külső forrásokkal való bővítése. Erre várhatóan a Magyar Falu program kertében lesz lehetőségünk.

A 2019. évi költségvetési kiadások összes tervezett előirányzata 740.009.437 Ft, melyből a Polgármesteri Hivatal kiadásai 72.483.360 Ft-ot, az Általános Művelődési Központ kiadásai 134.195.927 Ft-ot tesznek ki. Az intézményi kiadások finanszírozásához 193.124.197 Ft-ot terveztünk.

Az önkormányzati kiadások összesítését a Költségvetési tervezet 4. oldala tartalmazza. 
	
1. Személyi juttatások kiadásai
A javasolt létszámkeret az 
· Önkormányzatnál 20 fő (melyből közfoglalkoztatott 6 fő)
· a Polgármesteri Hivatalnál 8 fő
· az Általános Művelődési Központnál 18 fő.

A tervezés során a személyi juttatások megállapításakor a kötelező átsorolások, a garantált bér és a minimálbér változása miatti emelések végre lettek hajtva. A köztisztviselői illetményalap 2019 évben is változatlan marad, 38650 Ft, a béren kívüli juttatásokon belül a cafetéria juttatás összege is változatlan, a juttatás elemei változtak. Egy fő részére kell 40 éves jubileumi jutalmat (5 havi bérnek megfelelő összeg) kifizetni.


2. Dologi kiadások
2019. évben a dologi kiadások tervezésénél a egyrészt az előző év adatait, másrészt a pályázatok kapcsán felmerülő kiadások is megjelennek ezeken a sorokon a szakmai tevékenységet segítő szolgáltatásokban és az egyéb szolgáltatásokban. 
Az ÁMK-nál az új óvoda alapterületének jelentős növekedése miatt a közüzemi díjak jelentősebb mértékű emelkedésével kell számolni, valamint a pályázatban nem szereplő, de az üzemeléshez szükséges eszközök anyagok beszerzésével is tervezni kell. (pl. ablakokra redőny, szúnyogháló, függöny, a tornaszobába eszközök)

3. Rendszeres szociális kiadások és eseti pénzbeli ellátások
A szociális területre jellemző kihívások 2019. évben az elszegényedés és az idősödés lesz.
A helyi ellátások fenntartása továbbra is szükséges és indokolt a legrászorultabb és a krízishelyzetbe kerülő személyek részére, a szünidei gyermekétkeztetés továbbra is kötelező feladat maradt.


4. Közfoglalkoztatás
A foglalkoztatás elősegítése érdekében a továbbiakban is folytatjuk ezt a programot kihasználjuk az ezzel kapcsolatos lehetőségeket a foglalkoztatás elősegítésére. A közfoglalkoztatásba bevonható munkavállalók köre folyamatosan csökken, 2019-ben mindössze 6 fő átlaglétszámmal terveztünk az előző év tapasztalata alapján. 


5. Községüzemeltetési Kft. támogatása
A településüzemeltetési feladatokat az Önkormányzat tulajdonában lévő Községüzemeltetési Kft. végzi, melynek eredményeként a község közterületei továbbra is rendezett képet kell hogy mutassanak, valamint az intézmények karbantartását is meg kell oldaniuk. Ezen kívül az esetlegesen elnyert pályázatok megvalósításában továbbra is közreműködik a Kft fő- vagy alvállalkozóként. A Községüzemeltetési Kft dolgozóira a közfoglalkoztatott létszám csökkenésével egyre több feladat hárul, ezért ott indokolt a munkavállalói létszám növelése legalább egy fővel, mely a Kft. üzleti tervében tervezésre került.


6. Alapítványok, civil szervezetek támogatása
A civil szervezeteket, a hagyományteremtő programok megvalósítását továbbra is támogatjuk.


7.  Felhalmozási kiadások
Az elmúlt évben megkezdett beruházásokat, valamint a legszükségesebb megvalósítani kívánt beruházásokat a költségvetésben beterveztük.

Az TOP-os Óvoda- és konyhafejlesztés pályázathoz kapcsolódó, a pályázatban nem szereplő, de megvalósítani szükséges kiadásokat - az önrészt (34/2018.(V.14) Kt. határozat alapján) valamint az Óvoda udvar helyreállítását - beterveztük. 
A bölcsődeépítés és az iskolakorszerűsítés megvalósításához jelenleg nem került tervezésre a pályázati forráson felüli kiadás.

A térfigyelő kamerarendszer beüzemelése régóta váratott magára a szükséges engedélyek hiánya miatt, ez évben megvalósulni látszik.

A közterületekre hulladéktárolók, a közlekedés biztonságát javító táblák, tükrök beszerzését, a temetőbe járda építését tervezzük.

A háziorvosi jelezte, hogy a szolgálati lakást igénybe kívánja venni, ehhez szükséges a lakás felújítása, lakhatóvá tétele.

A Sportpálya mellett műfüves pálya és ahhoz kapcsolódó világítás költségeinek a biztosítására a képviselő testület elvi döntést hozott korábban. A 2019 évi költségvetésbe a műfüves pálya került tervezésre a pályavilágítás nem, de ha a tervezett bevételek túlteljesülnek, mindenképpen szeretnénk megvalósítani.

Szintén nem került tervezésre, de szükséges lenne az évek óta halogatott Kft. telephely felújítása. A bevételek esetleges túlteljesülése esetén a munkálatok elkezdődhetnének idén és a további években szakaszosan kerülnének megvalósításra.

Az előző évek tapasztalatai alapján szükségesnek tartom általános tartalék tervezését az előre nem tervezhető kiadásokra és bevételkiesések ellentételezésére, illetve olyan feladatok ellátására, melyek a költségvetés tervezésekor még nem láthatóak. 

Fentiek alapján kérem a Képviselő-testületet, hogy a javaslatot megtárgyalni szíveskedjen.


Sajószöged, 2019. január 09.

		

								dr. Gulyás Mihály 
								polgármester

Megnevezés Önkormányzat PH ÁMK Összesen

1

Önkormányzatok 

működési támogatásai

100 438 942      100 438 942      

2

Egyéb működési c. 

támogatások ÁH-n 

belülről

11 578 512         11 578 512         

3Közhatalmi bevételek 199 600 000      199 600 000      

4Működési bevételek 16 191 872         20 000                13 100 977         29 312 849         

5Felhalmozási bevételek 119 503 820      119 503 820      

6Finanszírozási bevételek 279 141 201      170 203              263 910               279 575 314      

7

Tervezett bevételek 

összesen

726 454 347      190 203              13 364 887         740 009 437      


